วัดราชโอรสาราม ราชวรวิหาร
วัดราชโอรสาราม เป็นวัดโบราณ สร้างสมัยกรุงศรีอยุธยา เดิมชื่อ วัดจอมทอง ปีพุทธศักราช ๒๓๖๓ พระบาทสมเด็จพระนั่งเกล้าเจ้าอยู่หัว ขณะดำรงพระอิสริยยศเป็นพระเจ้า ลูกยาเธอในรัชกาลที่ ๒ เป็นแม่ทัพคุมพลไปขัดตาทัพพม่าทางด่านพระเจดีย์ องค์ จังหวัดกาญจนบุรี เมื่อเคลื่อนทัพผ่านวัดจอมทอง ได้เสด็จประทับแรมที่หน้าวัด ทรงทำพิธีเบิกโขลนทวารตามลักษณะตำราพิชัยสงครามและทรงอธิษฐาน ให้ไปราชการสงครามประสบผลสำเร็จ หลังจากเสร็จการทัพทรงได้ปฏิสังขรณ์วัดจอมทองใหม่ทั้งวัด แล้วถวายเป็นพระอารามหลวง พระบาทสมเด็จพระพุทธเลิศหล้านภาลัย พระราชทานนามว่า วัดราชโอรส ด้วยเหตุที่การสถาปนาวัดนี้เป็นการส่วนพระองค์ของพระบาทสมเด็จพระนั่งเกล้าเจ้าอยู่หัว จึงมีพระราชดำริแบบการก่อสร้างตามพระราชหฤทัย ซึ่งขณะนั้นการติดต่อค้าขายกับจีนเฟื่องฟูมาก การก่อสร้างวัตถุสถานและศิลปะการตกแต่งภายในวัดจึงนิยมเป็นแบบจีน วัดราชโอรสตกแต่งด้วยศิลปะจีนเป็นส่วนมาก นับเป็นวัดที่สร้างต่างจากแบบวัดทั่วไป ศิลปกรรมที่มีอยู่ในวัดนี้ มีการประดับตกแต่งต่าง ๆ เป็นแบบจีนผสมไทย เช่น พระอุโบสถ พระวิหาร หลังคาพระอุโบสถเป็นกระเบื้องเคลือบแบบไทย กุฏิพระสงฆ์เป็นอาคารตึกแทนเรือนไม้แบบของเดิม บานประตูหน้าต่าง พระวิหาร พระพุทธไสยาสน์ประดับด้วย เชี่ยวกางแทนลายเทพพนม หรือลายไทยแบบของเดิม หน้าบันพระอุโบสถและพระวิหารประดับกระเบื้องเคลือบสี เป็นการประยุกต์ศิลปกรรมได้อย่างประณีต เหมาะสม สถานะและที่ตั้ง วัดราชโอรสาราม เป็นพระอารามหลวงชั้นเอก ชนิดราชวรวิหาร ตั้งอยู่ริมคลองสนามไชย ฝั่งตะวันตก (ฝั่งธนบุรี) และทิศเหนือติดคลองบางหว้า ตั้งอยู่เลขที่ ๒๕๘ เขตจอมทอง กรุงเทพมหานคร มีที่ดินตั้งวัด เนื้อที่ ๒๗ ไร่ ๒ งาน ๖๐ ตารางวา วัดราชโอรสาราม. (๒๕๖๔). ใน กรมการศาสนา , พระอารามหลวง เล่ม ๑. (พิมพ์ครั้งที่ ๒). (หน้า ๒๙๐-๒๙๓). กรมการศาสนา.
มหาวิทยาลัยราชภัฏบ้านสมเด็จเจ้าพระยา. สำนักวิทยบริการและเทคโนโลยีสารสนเทศ
ลิงค์ข้อมูลในระบบ Matrix